ŠTOKHOLM. Ekvádorský predstaviteľ bude v mene švédskej prokuratúry vypočúvať zakladateľa webovej stránky WikiLeaks Juliana Assangea.
Vypočúvanie sa uskutoční 17. októbra na ekvádorskom veľvyslanectve v Londýne, kde sa tento Austrálčan ukrýva pred vydaním na stíhanie do Švédska. Oznámila to v stredu švédska prokuratúra, ktorú cituje agentúra AP.
Assange je švédskymi úradmi obvinený zo znásilnenia, ktoré sa malo udiať počas jeho návštevy tejto škandinávskej krajiny v roku 2010. On však obvinenia odmieta s tým, že sú vykonštruované.Prečítajte si tiež: Prečítajte si tiež:
V tejto súvislosti vyjadril tiež obavy, že ho zo Švédska vydajú do USA, kde by čelil vysokému trestu za zverejnenie tajných amerických dokumentov na stránke WikiLeaks.
Švédska prokuratúra potvrdila, že na výsluchu budú prítomní aj švédski vyšetrovatelia, ktorí budú môcť klásť doplňujúce otázky prostredníctvom ekvádorského činiteľa.
Vypočúvanie viackrát odložili vzhľadom na zladenie podmienok a načasovania zo strany oboch krajín. Švédska prokuratúra tvrdí, že musí Assangea vypočuť ešte predtým, ako sa rozhodne, či ho formálne obviní.